ভুটানের প্রায় প্রতিটি গোম্ফাতেই আছে হালকা গোঁফের রিম্পোচে-র সোনার মূর্তি। রিম্পোচে হলেন ভারতীয় বৌদ্ধ ধর্মগুরু পদ্মসম্ভব। তান্ত্রিক বৌদ্ধধর্মে বা বজ্রযান প্রচারের জন্য তিনি গিয়েছিলেন তিব্বত। তারপর সেখান থেকে বাঘের পিঠে চড়ে চলে আসেন ভুটানের তাকসাং গোম্ফাতে। জাদুবলে পরাস্ত করেছিলেন বৌদ্ধবিরোধী অশুভ শক্তি সাম্যে সামদ্রুপ-কে। বাঘের পিঠে চড়া রিম্পোচের সেই ভয়ঙ্কর মূর্তির নাম দোর্জে দুলুং, যার দর্শন মেলে এই গোম্ফায়। ভুটানবাসীদের কাছে পরমপবিত্র তীর্থ। ভুটানের অমরনাথ বলা যেতে পারে একে। হাঁটা পথের শুরুতেই বোর্ডে লেখা আছে ‘পৃথিবীর সবচেয়ে উপকারী রাজার রাজত্বে প্রবেশ করছেন আপনি। এখানকার পবিত্রতা এবং ঐতিহ্য বজায় রাখুন।’